tartuNLP/wikipedia-smugri-20251201 huggingface dataset:
Rangeri programm

Rangeri programm oli NASA 1960. aastatel toimunud kosmoseprogramm, mille eesmärk oli saada esimesed lähivõtted Kuu pinnast. 
Rangerid tegid Kuu pinnast pilte, lähenedes Kuule kuniks kosmoseaparaat kokkupõrkel selle pinnaga hävis. Mitmete äparduste tõttu õnnestus esmakordselt alles Ranger 7 missioon. Programm sai seetõttu hüüdnimeks "saada ja looda". Kuue järjestikuse ebaõnnestunud missiooni tõttu algatas Kongress NASAs ja JPLis menetlused. Pärast ümberkorraldusi, saatis Ranger 7 1964. aasta juulis edukalt fotod Kuu pinnast ning sellele missioonile järgnes veel kaks edukat missiooni.
Programm maksis ligikaudu 170 miljonit dollarit (1,25 miljardit dollarit 2023. aastal).
Bjarni Benediktsson (1908–1970)

Bjarni Benediktsson (30. aprill 1908 Reykjavík – 10. juuli 1970 Þingvellir) oli Islandi poliitik ja jurist, kes oli Islandi peaminister aastatel 1963–1970.
Haridus.
Bjarni Benediktsson lõpetas gümnaasiumi 1926. aastal. Õigusteaduse kandidaadikraadi sai Islandi Ülikoolist 1930. aastal, 1930–1932 oli riigiteaduste magistriõpingutel Berliinis. Õigusteaduse audoktori kraadi sai 1961. aastal Islandi Ülikoolis.
1932–1940 oli ta Islandi Ülikooli õigusteaduse professor.
Poliitiline karjäär.
1940–1947 oli ta Reykjavíki linnapea. Aastatel 1934–1942 ja 1946–1949 Reykjavíki linnavolikogu liige. 1942–1970 oli ta Alþingi liige. 1959. aastal oli ta Alþingi esimees. 1956–1959 oli ta ajalehe Morgunblaðið peatoimetaja.
Ta oli välis- ja justiitsminister 1947–1949 ja 1950–1953, välis-, justiits- ja haridusminister 1949–1950, justiits- ja haridusminister 1953–1956, justiits-, kiriku-, tervishoiu- ja tööstusminister 1959–1961 ja 1962–1963, peaminister 1961 ja 1963–1970. Aastatel 1961–1970 oli ta Iseseisvuspartei esimees.
Isiklikku.
Bjarni Benediktssoni isa oli Islandi iseseisvusliikumise tegelane ja Alþingi liige Benedikt Sveinsson (1877–1954).
Aastatel 1935–1936 oli Bjarni Benediktsson abielus Valgerður Tómasdóttiriga (1913–1936) ja aastatel 1943–1970 Sigríður Björnsdóttiriga (1919–1970).
Poliitikud Björn Bjarnason ja Valgerður Bjarnadóttir on Bjarni Benediktssoni lapsed. Bjarni Benediktsson oli samanimelise poliitiku Bjarni Benediktssoni (sünd. 1970) vanaonu.
Surm.
Bjarni Benediktsson hukkus tulekahjus Islandi valitsuse suveresidentsis 10. juulil 1970. Tulekahjus hukkusid ka ta naine Sigríður Björnsdóttir ja nende lapselaps Benedikt Vilmundarson.
Stepan Tšervonenko

Stepan Tšervonenko (vene keeles Степан Васильевич Червоненко; 3. september/16. september 1915 Okop, Poltaava kubermang – 11. juuli 2003 Moskva) oli Nõukogude Liidu parteitegelane ja diplomaat.
Ta lõpetas aastal 1936 Kiievi Riikliku Ülikooli ja aastal 1949 NLKP Keskkomitee juures asuva Ühiskonnateaduste Akadeemia.
Blackie Lawless

Steven Edward Duren (esinejanimega Blackie Lawless; sündinud 4. septembril 1956) on USA laulja, laulukirjutaja ja muusik. Ta on enim tuntud ansambli W.A.S.P. laulja ja rütmikitarristina.
Mentque-Nortbécourt

Mentque-Nortbécourt on vald Põhja-Prantsusmaal Pas-de-Calais' departemangus.
Mentque-Nortbécourt asub u. 13 km Saint-Omerist loodes, teede D221 ja D220 ristumiskoha ümbruses. Kaks küla ühendati üheks vallaks 1819. aastal.
Dacryobolaceae

Dacryobolaceae on klassi "Agaricomycetes" kuuluv kandseente sugukond.
Soovoolavus

Soovoolavus ehk sooline voolavus on sooidentiteet või sooline eneseväljendus, mis ei seostu ühe kindla sooga, vaid liigub nende vahel või üleselt ehk sugu käsitletakse ajas muutuvana ja soospektril varieeruvana sõltuvalt inimese enesetajust või olukorrast.
Soovoolavus puudutab nii seda, kuidas inimene oma soolist olemist kogeb (mees, naine, mittebinaarne), kui ka seda, kuidas seda väljendab (nt riietus, käitumine, kehakeel, soeng). Samas ei pruugi need alati seotud olla. Näiteks võib inimene hoida oma soolist eneseväljendust muutumatuna, isegi kui tema sisemine identiteet on voolav. Samuti tuleb eristada soovoolavust seksuaalsest voolavusest, kuna sooidentiteet ja seksuaalne identiteet on kaks eraldiseisvat, ehkki omavahel seotud aspekti. Soolise identiteedi muutused ei pruugi, kuigi võivad, mõjutada inimese seksuaalset orientatsiooni.
Soovoolavus seab kahtluse alla idee, et inimestel peab olema ainult üks fikseeritud sooline identiteet, vaid et see võib olla dünaamiline ning igapäevaselt või periooditi varieeruda.
Laetiporaceae

Laetiporaceae on klassi "Agaricomycetes" kuuluv kandseente sugukond.
Incrustoporiaceae

Incrustoporiaceae on torikulaadsete seltsi kuuluv kandseente sugukond.
Sparassidaceae

Sparassidaceae on klassi "Agaricomycetes" kuuluv kandseente sugukond.
Flavidoporia

Flavidoporia on "Fomitopsidaceae" sugukonda kuuluv seeneperekond.
Liike.
Varem perekonda kuulunud haavakorgik on liigitatud perekonda pess.
Parmastomyces

Parmastomyces on "Fomitopsidaceae" sugukonda kuuluv seeneperekond.
The Pretty Reckless

The Pretty Reckless on Ameerika rokkansambel, mis loodi 2009. aastal. Ansamblil on ilmunud neli stuudioalbumit.
The Stooges (album)

"The Stooges" on ansambli The Stooges debüütalbum. See ilmus 1969. aasta augustis.
Album saavutas USA Billboard 200 albumite edetabelis 106. koha.
The Runaways

The Runaways oli Ameerika rokkansambel, mis tegutses aastatel 1975 kuni 1979.
Ansambel sai alguse 1975. aastal Los Angeleses ja andis oma tegutsemise ajal välja neli stuudioalbumit ja ühe kontsertalbumi. Nende tuntumate lugude hulka kuuluvad "Cherry Bomb", "Hollywood", "Queens of Noise".
Joan Jett

Joan Jett (sündinud 22. septembril 1958 Joan Marie Larkin) on USA muusik, laulja, laulukirjutaja, muusikaprodutsent ja näitleja. Ta oli ansambli The Runaways liige aastatel 1975 kuni 1979.
1979. aastal asutas ta ansambli Joan Jett and the Blackhearts.
Arvo Niineväli

Arvo Niineväli (20. jaanuar 1934 Tallinn – 15. juuni 1992 Tallinn) oli eesti arhitekt.
Elulugu.
Ta lõpetas 1952. aastal Tallinna 2. Keskkooli ja 1965. aastal Eesti NSV Riikliku Kunstiinstituudi arhitektuuri erialal.
Niineväli töötas arhitektina Eesti Projektis.
Isiklikku.
Tema abikaasa oli arhitekt Evi Niineväli, vennapoeg on arhitekt Hannes Niineväli.
Mattia Perin

Mattia Perin (sündinud 10. novembril 1992 Latinas) on Itaalia jalgpallur, kes mängib väravavahina Itaalia kõrgliiga klubis Torino Juventus ja Itaalia jalgpallikoondises.
Perin alustas karjääri Genoas 2010. aastal ning kui jätta kõrvale kaks hooajalist laenuperioodi Padovas aastatel 2011–2012 ja Pescara 2012–2013, jäi sinna 2018. aasta suveni, mil ta müüdi Juventusele. Ta tuli hooajal 2018–2019 klubiga liiga meistriks, ehkki tegutses peamiselt varumehena. Rahvusvahelisel tasandil kuulus ta 2014. aasta jalgpalli maailmameistrivõistlustel osalenud Itaalia koondisse.
Tim Kleindienst

Tim Kleindienst (sündinud 31. augustil 1995 Jüterbogis) on Saksamaa jalgpallur, kes mängib ründajana Saksamaa kõrgliigaklubis Mönchengladbachi Borussia ja Saksamaa jalgpallikoondises.
Klubikarjäär.
Ta alustas jalgpallitreeninguid kodulinnaklubis FC Viktoria Jüterbog. 2008. aastal liitus ta klubiga FC Energie Cottbus. Klubi põhimeeskonnas debüteeris ta Saksamaa esiliigas 14. detsembril 2013 mängus Düsseldorfi Fortuna vastu. Cottbusi meeskonnas tegi Kleindienst läbimurde hooajal 2014/15, kui lõi Saksamaa tugevuselt kolmandas liigas 13 väravat.
2015. aasta mais liitus ta SC Freiburgiga. Hooajal 2016/17 oli ta Freiburgist laenul Saksamaa esiliigaklubis 1. FC Heidenheim ning lõi 27 mänguga seitse väravat. Freiburgis mängides lõi Kleindienst oma esimese värava Saksamaa kõrgliigas hooaja eelviimases mängus 5. mail 2018 Mönchengladbachi Borussia vastu. Nädal hiljem lõi ta lisaks värava FC Augsburgi vastu.
2019. aasta septembris naasis ta Heidenheimi. Hooajal 2019/20 oli ta Saksamaa esiliigas Heidenheimi suurim väravalööja (14 väravat).
2020. aasta juulis sõlmis ta lepingu Belgia kõrgliigaklubiga Gent. Seal lõi ta hooaja esimese poolega vaid ühe värava, mistõttu naasis hooaja teises pooles Heidenheimi. Hooajal 2020/21 lõi Kleindienst Saksamaa esiliigas 15 mänguga 11 väravat. Hooajal 2022/23 tuli ta Heidenheimiga Saksamaa esiliiga võitjaks. Samal hooajal oli ta ühtlasi esiliiga suurim väravalööja (25 väravat). Hooajal 2023/24 lõi Kleindienst Heidenheimis mängides Saksamaa kõrgliigas 12 väravat.
2024. aasta juunis sõlmis ta nelja-aastase lepingu Mönchengladbachi Borussiaga.
Koondisekarjäär.
2015. aastal kuulus Kleindienst Saksamaa kuni 20-aastaste koondisse juunioride maailmameistrivõistlustel. Saksamaa võistkond jõudis seal veerandfinaali, kus kaotati penaltiseerias Malile.
Saksamaa jalgpallikoondisse kutsuti Kleindienst esmakordselt 2024. aasta oktoobris. Koondisedebüüdi tegi ta 11. oktoobril UEFA Rahvuste Liiga mängus Bosnia ja Hertsegoviina vastu. 16. novembril 2024 lõi ta sama vastase vastu kaks väravat.
Bremer

Gleison Bremer Silva Nascimento (enam tuntud lihtsalt kui Bremer; sündinud 18. märtsil 1997 Itapitangas Bahia osariigis) on Brasiilia jalgpallur, kes mängib kaitsjana Itaalia kõrgliiga klubis Torino Juventus ja Brasiilia jalgpallikoondises.
2017. aastal debüteeris ta Brasiilia kõrgliigaklubis Atlético Mineiro. Aastatel 2018–2022 mängis ta Itaalia kõrgliigaklubis Torino. Hooajal 2021/22 valiti Bremer Itaalia kõrgliiga hooaja parimaks kaitsjaks ja liigahooaja sümboolsesse koosseisu.
Brasiilia jalgpallikoondises tegi Bremer debüüdi 25. septembril 2022 sõprusmängus Ghana vastu. Ta on kuulunud Brasiilia koondisse 2022. aasta maailmameistrivõistlustel ja 2024. aasta Copa Américal.
Tema isa andis talle nime Saksa jalgpalluri Andreas Brehme auks.
Murd (perekonnanimi)

Murd on eesti perekonnanimi.
2024. aasta 1. jaanuari seisuga oli Eestis perekonnanimi Murd 274 inimesel (128 mehel ja 146 naisel). Perekonnanimede levikult oli Murd meeste puhul 575. ja naiste puhul 536. kohal. Perekonnanimi Murd on levinuim Saare maakonnas, kus neid on maakonna 10 000 elaniku kohta 6,98.
Hovd

Hovd (varasem nimi Kobdo; mongoli keeles Ховд) on linn Mongoolias, Hovdi aimaki halduskeskus. Hovd asub Altai mäestiku jalamil Hovdi jõe ääres 1406 meetri kõrgusel merepinnast, pealinnast Ulaanbaatarist 1425 kilomeetrit läänes.
Hovd on asutatud džungaaride tugipunktina 1685. aastal. Linnaks sai 1762. aastal.
Bożków

Bożków (varasema nimega Narożno, saksa keeles "Eckersdorf") on küla Poolas Alam-Sileesia vojevoodkonnas Kłodzko maakonnas Nowa Ruda vallas. Bożków asub Nowa Rudast umbes 9 km lõunakagus ja Kłodzkost ligikaudu 10 km põhjaloodes.
Küla on esmamainitud 1348. aastal.
Külas asub 16. sajandil rajatud Bożkówi loss.
Desomorfiin

Desomorfiin ehk dihüdrodesoksümorfiin, valemiga C17H21NO2 ("M" = 271,35 g/mol), on poolsünteetiline opioid, mida saadakse peamiselt kodeiinist. Rahvakeeles tuntakse teda kui "krokodill". Erinevalt morfiinist on tema 6-hüdroksüülrühm ja 7,8-kaksikside redutseeritud. Desomorfiin on kiire ja lühiajalise toimega rahusti ja valuvaigisti. Desomorfiini kasutatakse tänapäeval peamiselt uimastina, eriti Venemaal, kus ta hakkas levima u 2003. aastal, olles odavam alternatiiv heroiinile. Esimesena väideti, et avastati ja patenteeriti Saksamaal 1922. aastal, kuid hilisem uuring näitas, et tegu võis olla desoksümorfiin-C-ga. Tegelikult avastati USA-s 1932. aastal. Medikamendina tõi desomorfiini turule 1940. aastal Hoffmann–La Roche hüdrobromiidsoolana, kaubanimega Permonid, kuid eemaldati turult 1952. aastal.
Omadused.
Desomorfiini vabaaluseline vorm on vees vähelahustuv (1,425 g/l, 20 °C), kuid lahustub hästi orgaanilistes lahustites. Desomorfiini soolad aga lahustuvad vees hästi.
Süntees.
Desomorfiini sünteesitakse laborites ja tööstuslikult kodeiinist, töödeldes seda tionüülkloriidiga, saades α-klorokodiidi, mis katalüütiliselt redutseeritakse desokodeiiniks ja viimasena demetüleeritakse desomorfiiniks. 
Enamasti aga narkomaanid sünteesivad desomorfiini ise kodeiinist, mida saadakse köhatablettidest. Nad kasutavad redutseerijatena joodi (saavad medikamentidest) ja punast fosforit (tikkudest), lahustina bensiini või värvilahjendeid. Esimene aste sünteesis on köhatablettide uhmerdamine pulbriks, mille järel see segatakse NaOH-ga (nt torupuhastist), et vabastada kodeiin. Vabaaluseline kodeiin ekstraheeritakse orgaanilise lahustiga, mille järel orgaaniline kiht pestakse veega ning sealt kodeiin taasekstraheeritakse veefaasi happega. Järgmine samm on kodeiini redutseerimine, segades ainet joodi ja fosforiga vees, tekib "in situ" vesinikjodiidhape, mis toimib nii hüdroksüülrühma ja kaksiksideme redutseerijana kui ka metüüleetri lõhkujana, andes desomorfiini. Sarnast meetodit kasutatakse ka metamfetamiini sünteesis pseudoefedriinist. Kuna narkomaanidel enamasti puudub keemiaharidus, on need krokodillipreparaadid üsna ebapuhtad ning tekitavad tõsiseid terviseprobleeme, sh kudede kärbumist. Sageli surevad krokodillisõltlased juba esimesel tarbimisaastal.
Puidulehtrik

Puidulehtrik ("Ossicaulis lignatilis") on kobarheinikuliste sugukonda kuuluv liik seeni.
Seen kasvab lehtpuu (nt jalaka) lõhedes, on tugeva rääsunud-jahuse lõhna ja maheda maitsega. Sarnane lehtrik "Clitocybe truncicola" on lõhnatu.
Detsember 2024

Detsember 2024, kroonika.
2024. aasta detsember algas pühapäeval ja lõppes 31 ööpäeva hiljem teisipäeval.
Kirillovi rajoon

Kirillovi rajoon on 2. järgu haldusüksus (rajoon) Venemaal Vologda oblasti keskosas. Selle keskuseks on Kirillovi linn.
Rajoon jaguneb halduslikult 7 kohalikuks omavalitsuseks.
2023. aasta seisuga oli rajoonis 14 088 elanikku.
Krokodill (täpsustus)

Krokodill on roomajate perekond.
Selle nime all on tuntud ka:
Elektra Records

Elektra Records (tuntud ka kui Elektra Entertainment) on Warner Music Groupile kuuluv Ameerika Ühendriikide plaadifirma. Firma asutasid 1950. aastal Jac Holzman ja Paul Rickolt.
Firmal oli oluline roll kaasaegse folk- ja rokkmuusika arengus 1950.–1970. aastatel.
Elektra Records'i artistide nimekirja on kuulunud Avril Lavigne, Metallica, Mötley Crüe, The Stooges, Queen jpt.
The Runaways (album)

"The Runaways" on ansambli The Runaways debüütalbum, mis ilmus 1976. aasta märtsis.
AllMusic andis albumile positiivse tagasiside (eriti bändiliikmetele Cherie Currie, Joan Jett ja Lita Ford), võrreldes bändi muusikat Led Zeppelini ja Aerosmithiga. 5. jaanuaril 2009 oli "Cherry Bomb" VH1 100 parima hard rock laulu edetabelis 52. kohal.
Nevermind

"Nevermind" on ansambli Nirvana teine stuudioalbum. See ilmus 1991. aasta septembris.
Albumit on müüdud üle 30 miljoni eksemplari kogu maailmas. Album lisati 2004. aastal Ameerika Ühendriikide Kongressi raamatukogu poolt USA Riiklike Salvestiste Registrisse, sest see on "kultuuriliselt, ajalooliselt või esteetiliselt oluline". Album on sageli kõrgetel kohtadel kõigi aegade parimate albumite nimekirjades, sealhulgas on see kuuendal kohal Rolling Stone'i 2020. ja 2023. aasta "500 parima albumi" nimekirjas.
Queens of Noise

"Queens of Noise" on ansambli The Runaways teine stuudioalbum. See ilmus 1977. aasta jaanuaris.
See oli The Runaways'i kõige edukam album, jõudes USA Billboard 200 edetabelis 172. kohale.
Tell All Your Friends

"Tell All Your Friends" on ansambli Taking Back Sunday debüütalbum, mis ilmus 2002. aasta märtsis.
2009. aasta seisuga oli albumit müüdud 790 000 eksemplari. Väljaannete Alternative Press, NME ja Rolling Stone poolt on albumit kantud läbi aegade parimate emoalbumite nimekirjadesse.
Slave to the Grind

"Slave to the Grind" on ansambli Skid Row teine stuudioalbum. See ilmus 1991. aasta juunis.
Album debüteeris Billboard 200 edetabelis esikohal. Albumit müüdi esimesel nädalal 134 000 eksemplari.
Inflatonväli

Inflatonväli on hüpoteetiline skalaarväli, mis oletatavasti põhjustas kosmilise inflatsiooni väga varases universumis. Välja, mille algselt postuleeris Alan Guth, tagab mehhanismi, mille abil saab luua kiire paisumise perioodi 10−35 kuni 10−34  sekundit pärast esialgset paisumist, moodustades universumi, mis ei ole vastuolus vaadeldava universumi ruumilise isotroopia ja homogeensusega.
Inflaton on hüpoteetiline elementaarosake, mis on skalaarse inflatonvälja kvant.
Vaatluslik kosmoloogia

Vaatluslik kosmoloogia on universumi struktuuri, evolutsiooni ja päritolu uurimine vaatluse teel, kasutades selliseid instrumente nagu teleskoobid ja kosmilise kiirguse detektorid.
Tänapäeval testib vaatluslik kosmoloogia jätkuvalt teoreetilise kosmoloogia ennustusi ja on viinud kosmoloogiliste mudelite täiustamiseni. Näiteks on tumeaine vaatlustõendid tugevalt mõjutanud struktuuri ja galaktikate moodustumise teoreetilist modelleerimist. Hubble'i diagrammi kalibreerimisel täpsete supernoova standardküünaldega saadi 1990. aastate lõpus vaatlustõendeid tumeenergia kohta. Need tähelepanekud on lülitatud kuue parameetri raamistikku, mida tuntakse Lambda-CDM mudelina, mis selgitab universumi arengut selle koostisosade osas. Seda mudelit on hiljem kontrollitud kosmilise mikrolaine tausta üksikasjalike vaatlustega, eriti WMAP-i katse kaudu.
Eestis.
Algselt galaktikate ehituse seletamiseks seatud tumeaine hüpoteesi püstitamine 1974. aastal viis Tõravere observatooriumi galaktikate füüsika uurijad vaatlusliku kosmoloogia probleemide juurde. Üheks sel ajal aktuaalseks probleemiks oli selgitada, kas õnnestub leida vaatlustest andmeid, mis suudaks eristada erinevaid universumi struktuuri tekke ja arengu mudeleid. Peamised sel ajal tuntumad olid Jim Peebles (hilisem nobelist) poolt arendatud hierarhilise kuhjumise mudel ja Jakov Zeldovitši pannkoogi-mudel. 1974. aastal pöördus Zeldovitš Tõravere astronoomide poole ettepanekuga leida vaatluslikke tõendeid universumi struktuuri arengu kohta.
Planeetidevaheline ruum

Planeetidevaheline ruum on kosmoseala, mida piirab tähest kõige kaugemal asuva planeedi orbiit. 
Planeetidevaheline ruum ei ole absoluutne vaakum; see on täidetud planeetidevahelise keskkonnaga, plasma (eriti päikesetuule ioniseeritud osakeste) ja planeetidevahelise tolmu seguga, aga ka väikeste kehadega. Planeetidevahelise ruumi tavapärasest piirist kaugemale jääb tähtedevaheline ruum.
Tänapäeval on avastatud palju tähti, millel on oma planeedisüsteemid.
Planeetidevaheline keskkond

Planeetidevaheline keskkond on keskkond, mis täidab planeetidevahelise ruumi (näiteks ruumi Päikesesüsteemis). Kõik suuremad taevakehad, nagu planeedid, kääbusplaneedid, asteroidid ja komeedid, liiguvad läbi selle keskkonna.
Planeetidevaheline keskkond koosneb planeetidevahelisest tolmust, päikesetuule kuumast plasmast ja muudest kosmiliste kiirte osakestest, millest osa pärineb ka tähtedevahelisest keskkonnast väljastpoolt päikesesüsteemi.
Universumi lõplik saatus

Universumi lõplik saatus on füüsikalise kosmoloogia teema, milles erinevad teooriad võimaldavad kirjeldada ja hinnata võimalikke stsenaariume universumi evolutsiooni ja lõpliku saatuse kohta. 
Olemasolevate vaatlustõendite põhjal on universumi saatuse ja evolutsiooni üle otsustamine muutunud põhjendatud kosmoloogiliseks küsimuseks, mis jääb väljapoole mütoloogiliste või teoloogiliste uskumuste enamasti kontrollimatuid väiteid. Erinevad teaduslikud hüpoteesid on ennustanud mitmeid võimalikke tulevikustsenaariume, sealhulgas seda, et universumi eksisteerimine võib olla piiratud või lõpmatu kestusega.
Edwin Hubble'i 1920.–1930. aastatel tehtud vaatlused näitasid, et galaktikad näivad üksteisest eemalduvat, mis viis praegu aktsepteeritud Suure Paugu teooriani. See viitab sellele, et universum oli väga tihe umbes 13,787 miljardit aastat tagasi ning sellest ajast alates on see paisunud ja (keskmiselt) muutunud vähem tihedaks. Suure Paugu kui teooria kinnitus sõltub enamasti paisumiskiiruse, aine keskmise tiheduse ja universumi massi-energia füüsikaliste omaduste teadmisest.
Kosmoloogide seas valitseb tugev üksmeel selles, et universumi kuju peetakse "tasaseks" (paralleelsed sirged jäävad paralleelseteks) ja et see paisub igavesti.
Universumi päritolu ja lõpliku saatuse kindlaksmääramisel tuleb arvesse võtta selliseid tegureid nagu galaktikate keskmine liikumine, universumi kuju ja struktuur ning tumeaine ja tumeenergia hulk, mida universum sisaldab.
Aegerita

Aegerita on seltsi torikulaadsed kuuluv seeneperekond.
Cystidiopostia

Cystidiopostia on klassi "Agaricomycetes" kuuluv kandseente perekond.
Gyrophanopsis

Gyrophanopsis on klassi "Agaricomycetes" kuuluv kandseente perekond.
Vahtpoorik

Vahtpoorik ("Spongipellis") on seltsi torikulaadsed kuuluv seeneperekond.
Żórawina

Żórawina (saksa keeles "Rothsürben") on küla Poolas Alam-Sileesia vojevoodkonnas Wrocławi maakonnas, Żórawina valla halduskeskus. Żórawina asub Wrocławi kesklinnast ligikaudu 14 km lõunas.
Küla on esmamainitud 1155. aastal.
Żórawina sai linnaõigused 1272. aastal, kuid kaotas need enne 1400. aastat. Uuesti sai Żórawina linnaõigused 1608. aastal, kuid neid ei rakendatud tegelikult ellu.
Żórawinas asub 258 meetri kõrgune raadio- ja telemast.
Morgenthau plaan

Morgenthau plaan oli USA rahandusminister Henry Morgenthau noorema teise maailmasõja järgne kava Saksamaa püsivaks nõrgendamiseks.
Morgenthau esitles kava esmakordselt 1944. aasta memorandumis "Suggested Post-Surrender Program for Germany." Plaan nägi ette:
Morgenthau kirjeldas oma plaane põhjalikumalt oma 1945. aasta raamatus "Saksamaa on meie probleem" (Germany is Our Problem").
Winston Churchill algselt ei toetanud plaani, väites, et "Inglismaa oleks niimoodi aheldatud laiba külge" ("England would be chained to a dead body"). Roosevelt aga meenutas talle Stalini kommentaare Teherani konverentsil ja küsis: "Kas sa tahad lasta Saksamaal toota modernset metallmööblit? Metallmööbli tehase saab kiiresti muuta relvatehaseks!" ("Are you going to let Germany produce modern metal furniture? The manufacture of metal furniture can be quickly turned into the manufacture of armament.") Samas jätkas Roosevelti soovitusel Morgenthau arutelu Churchilli eraassistent vikont Cherwelliga. Quebeci konverentsil septembris 1944 ütles Morgenthau liitlane, rahandusministeeriumi ametnik Harry Dexter White Cherwellile, et majandusabi Inglismaale sõltus nende nõustumisest plaaniga. Plaani allkirjastamine toimuks samaaegselt laenuleppe allkirjastamisega, Roosevelt tegi ettepaneku, et kõigepealt kirjutataks alla plaanile, mispeale Churchill küsis talt: "Mida sa minust tahad? Et ma tõuseksin tagajalgadele ja paluksin nagu Fala?" (Fala oli Roosevelti koera nimi). Välisminister Anthony Eden oli aga plaanile vastu ning veenis Churchilli seda mitte toetama.
21. septembril 1944 avalikustas plaani Washington Posti ajakirjanik Drew Pearson. Kuigi ta ise plaani toetas, siis New York Timesi ja Wall Street Journali postitatud lood olid plaani suhtes kriitilised. Ka Kolmanda Riigi propagandaminister Joseph Goebbels kasutas plaani agaralt ära propagandas, väites, et "juut Morgenthau tahab teha Saksamaa suureks kartulipõlluks". Ka kindral George Marshall ja Roosevelti väimees, sõjaajakirjanik Clarence Boettiger kaebasid, et Morgenthau plaani avalikustamine oli sakslaste vastupanu tugevdanud.
Algseks okupatsioonikavaks USA tsoonis oligi staabiülemate ühendkomitee (JCS) direktiiv 1067, mis oli suuresti mõjutatud Morgenthau plaanist. President Harry Truman kirjutas sellele alla 10. mail 1945, sellega keelati Saksamaa majanduse taastamist edendada ("take no steps looking toward the economic rehabilitation of Germany [nor steps] designed to maintain or strengthen the German economy").
1946.–1947. aastal oli Saksamaal keskmine toidunorm vaid ligi 1080 kalorit päeva kohta, mispeale lääneliitlased hakkasid kartma, et sakslased võivad nii pöörduda kommunismi. Ka USA sõjaväekuberner Saksamaal, kindral Lucius Clay ütles: "Pole valikut, kas olla kommunist 1500 kalori eest päevas või uskuda demokraatiasse 1000 kalori eest päevas". ("There is no choice between being a communist on 1,500 calories a day and a believer in democracy on a thousand"). Külma sõja esiletõusuga otsustas Truman JCS 1067 lõpetada ja 10. juulil 1947 kirjutas ta alla JCS 1779le, millega otsustati Saksamaa majandusliku taastamise kasuks.
Vähemusstress

Vähemusstress on pideva pinge seisund, mida vähemusrühma kuuluvad inimesed võivad stigmatiseerimise ja diskrimineerimise tõttu kogeda. Tegu on unikaalsete negatiivsete lisastressoritega, mida just vähemusgrupi liikmed oma sotsiaalse positsiooni tõttu kogevad. Vähemusstress on sageli krooniline, kuna sotsiaalsed ja kultuurilised struktuurid, mis neid stressoreid esile kutsuvad, on olemuselt suhteliselt stabiilsed.
Lisastressorid võib jagada kaheks omavahel tihedalt seotud teguriks: väliseks ja sisemiseks. Välised stressorid on otseselt tingitud tõrjuvast sotsiaalsest keskkonnast nagu näiteks ebavõrdne kohtlemine, vägivalla ohvriks langemine, alavääristamine, kooli- ja töökius jms. Sisemised stressorid tekivad vastusena väliskeskkonna vaenulikkusele. Nendeks võivad olla näiteks negatiivne sisekõne, madal enesehinnang, kõrgendatud ohutunne ja pidev valmisolek vaenu kogeda.
Vähemusstress kahjustab vähemusrühma kuuluvate inimeste heaolu märgatavalt. Pideva stressiseisundi tõttu on neil võrreldes elanikkonna keskmisega kõrgem risk vaimse ja füüsilise tervise probleemide ning ennasthävitava käitumise tekkeks.
Radulodon

Radulodon on klassi "Agaricomycetes" kuuluv kandseente perekond.
Efibula

Efibula on klassi "Agaricomycetes" kuuluv kandseente perekond.
Butyrea

Butyrea on klassi "Agaricomycetes" kuuluv kandseente perekond.
Cabalodontia

Cabalodontia on klassi "Agaricomycetes" kuuluv kandseente perekond.
Chaetoporus

Chaetoporus on klassi "Agaricomycetes" torikulaadsete seltsi kuuluv seente perekond.
Merulius

Merulius on klassi "Agaricomycetes" torikulaadsete seltsi kuuluv seente perekond.
Scopuloides

Scopuloides on klassi "Agaricomycetes" torikulaadsete seltsi kuuluv seente perekond.
Rhizochaete

Rhizochaete on kandseente perekond.
Crash! Boom! Bang!

"Crash! Boom! Bang!" on Rootsi ansambli Roxette viies stuudioalbum. See ilmus 1994. aasta aprillis.
2001. aasta seisuga oli albumit müüdud üle viie miljoni eksemplari.
Charm School

"Charm School" on Rootsi ansambli Roxette kaheksas stuudioalbum. See ilmus 2011. aasta veebruaris.
2011. aastal müüdi albumit üle 500 000 eksemplari kogu maailmas.
Bulbillomyces

Bulbillomyces on kandseente perekond.
Veoauto telg

Veokitel võib olla üks või kaks esitelge ja üks kuni neli tagatelge.
Esitelg (ingl.k. "front axle") on veo- või vedukauto juhikabiini või mootori all paiknev juhitavate ratastega, enamasti mittevedav telg. Veoki vedav telg (ingl.k. "drive axle") on veoki telg (enamasti tagumine telg), mis on ühendatud peaülekande kaudu selle mootoriga ja paneb veoki liikuma. Veokil võib olla ka mitu vedavat telge. 
Teljekoormus (ingl.k. "axle weight") on osa veoki, muu sõiduki, haagise või poolhaagise massist (kaalust), mis koormab telje kaudu teed.
Kahe tagumise teljega veo- või vedukautot nimetatakse tandemiks (ingl.k. "tandem truck"). Kui vedukautol on kaks telge, millest tagumine on pööravate ratastega juhttelg, on tegemist vedukauto tandemteljega (ingl.k. "bogie")"." Tagumised pööravad rattad võimaldavad vähendada vedukauto või autorongi pöörderaadiust. Tandemveoteljega (ingl.k. "double drive bogie") raskeveokil on kaks, kolm või neli tagumist telge, millest vähemalt kahe telje rattad on vedavad. 
Tüüpiliselt kasutatakse veoautode tagaratastena paarisrattaid (ingl.k. "coupled wheels")"." Paarisratas kujutab endast kahest omavahel ühendatud rattast koosnev ratast. Paarisratta abil avaldatakse teepinnale väiksemat rõhku kui ühe ratta kasutamisel. Kui paarisratta üks rehvidest peaks sõidu ajal purunema, ei teki veoki juhil enamasti probleeme juhitavuse kaotamisega, kuna paarisratta teine rehv on terve. 
Osadel veokitel on üks tagumistest telgedest paarisratastega põhitelg, teine ühe rattaga, ülestõstetav abitelg. Kui koormaga veokiga liikumisel kasutatakse neid mõlemaid, siis veoseta sõitmiseks tõstetakse abitelg suruõhu abil teepinnast kõrgemale ja lukustatakse ülemises asendis. Ülestõstetav telg (ingl.k. "lifting axle; air-lift axle") ehk abitelg (abisild) on veoki või poolhaagise suruõhu abil ülestõstetav telg. Telje ülestõstmisega vähendatakse rehvide kulumist ja veoki kütusekulu.
Jaapiales

Jaapiales on klassi "Agaricomycetes" kuuluv kandseente selts.
Selles seltsis on üks sugukond, "Jaapiaceae".
Jaapiaceae

Jaapiaceae on klassi "Agaricomycetes" kuuluv kandseente sugukond.
Sellesse sugukonda kuulub ainult üks perekond: "Jaapia".
Moringhem

Moringhem on vald Põhja-Prantsusmaal Pas-de-Calais' departemangus.
Moringhem asub umbes 8 km Saint-Omerist läänes, teede D207 ja D223 ristumiskoha ümbruses. Autoroute A26 möödub lähedalt.
Pöördering

Pöördering (ingl.k. "swept circle") on kaks kujuteldavat ringjoont maapinnal mille vahel peab autorong olema suuteline pöördel liikuma ilma jooni ületamata. Autojuhtidel ja vedude korraldamisega seotud isikutel on marsruudi planeerimisel ja autorongi koostamisel vaja arvestada tõsiasjaga et rahvusvahelise regulatsiooni kohaselt peavad autorongid olema võimelised tegema pöördeid pöörderingis ehk siseringjoone (raadius 5,3m) ja välisringjoone (raadius 12,5m) vahel.
Jaapia

Jaapia on klassi "Agaricomycetes" kuuluv kandseente perekond. Selles on kaks laia levikuga liiki.
Perekonda kirjeldas esmakordselt itaalia mükoloog Giacomo Bresadola 1911. aastal ja see on nimetatud saksa mükoloogi Otto Jaapi (1864–1922) järgi.
Veoki furgoon

Veoki furgoon (ingl.k. "wagon") on terassõrestikul ehitatud, soojusisolatsiooniga ja seest ning väljast teras- või alumiiniumplekiga kaetud veoauto kinnine koormaruum. Enamkasutatavad furgoonide pikkused on seotud veoauto täismassiga ning on järgmised: kuni 12t täismassi korral 6,05m (linnajaotusveoauto), kuni 18t puhul 7,82m (linnadevaheline jaotusveoauto) ja 25t täismassi korral 8,90m (pikendatud raamiga linnadevaheline jaotusveoauto). Enamus furgoonidest on varustatud tagaluuktõstukiga, mis võimaldab pakkeüksuste laadimist ka ilma laadimissilla või estakaadi olemasoluta. Termofurgoonid (ingl.k. "thermo wagon") on varustatud jahutusagregaadiga, millega võib hoida koormaruumis (või selle vaheseintega eraldatud sektsioonides) erinevaid temperatuurirežiime. 
Ülevaade.
Veoautode furgoonid võidakse varustada väiksema või suurema võimsusega külmaagregaadiga. Juhul, kui lastiruumis suudetakse hoida temperatuuri vahemikus 4–60 C, nimetatakse veoautot külmvedude (ingl.k. "refrigerated vehicle") autoks. Külmvedude auto on veoauto, mis on mõeldud kaupade (peamiselt toidukaubad) veoks juhitaval (kontrollitaval) temperatuurirežiimil. Külmutusvedude veoauto (ingl.k. "reefer vehicle") furgoonis suudetakse hoida temperatuuri -180 C ja enam. Tegemist on veoautoga, mis on mõeldud peamiselt toidukaupade veoks külmutatud režiimil. 
Furgoonid on ehitatud terassõrestikul, mis on täidetud ferroplastist paneelidega. Ferroplast kujutab endast mitmekihilist sändvitšpaneeli, kus asutatakse plastina polüuretaani ning sise ja väliskihis galvaniseeritud ja värvitud või spetsiaalse kilega kaetud terasplekki. Osade furgoonide sisemust saab jaotada pikivaheseintega kaheks või kolmeks eri suurusega osaks, milles igaühes on võimalik hoida erinevat temperatuurirežiimi. Vastavalt vajadusele on võimalik neid vaheseinu ka ümber paigutada. 
Valmistatakse ka termofurgoone, mille korral saab lastiruumi jaotada ühe teisaldatava ristvaheseinaga kaheks erinevat temperatuurirežiimi nõudvaks sektsiooniks. Termofurgoonide esiseina ülaossa paigaldatakse diiselmootori ja generaatoriga varustatud agregaat, mis on suuteline tootma külmutusseadmega temperatuure kuni -250C ja soojendusseadmega kuni +250C.
Moulle

Moulle on vald Põhja-Prantsusmaal Pas-de-Calais' departemangus.
Moulle asub u. 8 km Saint-Omerist loodes, teede D207 ja N43 ristumiskoha ümbruses. Lähedalasuvad Houlle-Moulle'i arteesia kaevud toodavad Dunkerque'i linnale 17 miljonit m³ joogivett.
Ranger 7

Ranger 7 oli esimene NASA kosmoseaparaat, mis edastas Maale lähikaadreid Kuu pinnast. See oli ühtlasi Rangeri programmi esimene õnnestunud lend. 
Ranger 7 startis 28. juulil 1964 ning selle eesmärk oli saavutada Kuu kokkupõrke trajektoor ja edastada viimastel minutitel enne kokkupõrget Kuuga selle pinnast kõrge eraldusvõimega fotosid. Ranger 7 pardal oli kuus kaamerat – kaks lainurkkaamerat ja neli muud kaamerat. Kosmoseaparaat edastas 31. juulil oma lennu viimase 17 minuti jooksul üle 4300 foto. Pärast 68,6 tundi kestnud lendu kukkus Ranger 7 Mare Nubiumi ja Oceanus Procellarumi vahele jäävale alale liikudes kokkupõrke hetkel 1,67 km/s. Maandumiskoht sai hiljem nimeks Mare Cognitum.
Vjatskije Poljanõ rajoon

Vjatskije Poljanõ rajoon (vene Вятскополянский район) on 2. järgu haldusüksus Venemaal Kirovi oblastis. See on oblasti lõunapoolseim rajoon. Piirneb läänes ja lõunas Tatarstaniga ning idas Udmurtiaga.
Rajoon jaguneb 2 linna- ja 11 külaasunduseks ("сельское поселение"). 2021. aastal loendati rajoonis 23 469 elanikku. Rajooni elanikest olid 2010. aastal 64,2% venelased, 25% tatarlased, 4% marid ja 4% udmurdid. 
Rajooni keskus on Vjatskije Poljanõ linn.
Rajooni suuremad jõed on Vjatka ja selle lisajõed Põžmanka ja Ljuga.
Kenno Kink

Kenno Kink (sündinud 8. jaanuaril 1984) on eesti ettevõtja.
Kenno Kink on infotehnoloogia teenuste ettevõtte Trumpit asutaja ja Haapsalu Jahtklubi juhatuse liige. 
Kenno Kink on 2023. aastal loodud tarkvaraettevõtte Rentster asutaja ja tegevjuht. Ettevõtte lahendus "Rendikappide tarkvaralahendus" on tunnustatud Tallinna ettevõtlusauhindade kategooria "Ringmajanduse edendaja 2024" finaalis.
Meesüliõpilaste Ühing Ümera

Meesüliõpilaste Ühing Ümera oli Eesti Vabariigi Tartu Ülikooli juures asunud üliõpilasorganisatsioon aastail 1937–1940.
Seoses Ülikoolide seaduse ja selle juurde kuuluva üliõpilaskonventide normaalpõhikirja jõustumisega 1. jaanuaril 1938 lõppes organisatsioonidesse mittekuulunud "metsikuid" esindava Organiseerumatute Büroo tegevus ja büroo liikmetest moodustati kolm üliõpilaskonventi – Eesti Üliõpilaste Ühing, Eesti Naisüliõpilaste Ühing ja Eesti Meesüliõpilaste Ühing Ümera – mis kõik registreeriti 3. detsembril 1937. 
Esimees oli 1938 I semestril stud. jur. Maks Raidla, II semestril stud. med. Vello Viljasoo.
Ühingu lipu, peakatte ja lindi värvid olid mustjassinine, valge ja roheline.
1938 II semestril oli ühingul 23 liiget.
Totma rajoon

Totma rajoon on 2. järgu haldusüksus (rajoon) Venemaal Vologda oblasti keskosas. Selle keskuseks on Totma linn.
Rajoon moodustab ühe omavalitsuse ning jaguneb 1 linnaks ja 15 külanõukoguks.
2023. aasta seisuga oli rajoonis 22 064 elanikku.
Nordausques

Nordausques on vald Põhja-Prantsusmaal Pas-de-Calais' departemangus.
Nordqusques asub u. 16 km Saint-Omerist loodes, teede N43, D191 ja D218 ristumiskoha ümbruses, "Autoroute A26" ristmiku 2 lähedal, väikese Hemi jõe kallastel.
Nort-Leulinghem

Nort-Leulinghem on vald Põhja-Prantsusmaal Pas-de-Calais' departemangus.
Nort-Leulinghem asub u. 14 km Saint-Omerist loodes, teede D191 ja D221 ristumiskoha ümbruses, "Autoroute A26" lähedal.
Heldur Õigus

Heldur Õigus (7. mai 1935 – 2. juuni 2021) oli eesti radioloog.
Elulugu.
Ta lõpetas 1953. aastal Tallinna 2. Keskkooli ja 1959. aastal Tartu Riikliku Ülikooli arstiteaduskonna.
Õigus töötas Tallinnas spordiarstina, Tapa Tuberkuloositõrje Dispanseris ja Vabariiklikus Sõmera Kopsutuberkuloosi Sanatooriumis peaarstina, 14 aastat Vabariilikus Tuberkuloositõrje Dispanseris ja aastatel 1977–2019 Läänemaa haiglas polikliinilise osakonna juhataja ja radioloogina.
Õigus oli 1991. aastal Eesti Radioloogia Ühingu asutaja- ja pädevushindamise komisjoni liige, Läänemaa arstide liidu revisjonikomisjoni liige, aastatel 1990–2021 Eesti Reformierakonna ja 1993–1999 Haapsalu linnavolikogu liige (esitas 1993. aastal Urmas Suklese Haapsalu linnapeakandidaadiks), harrastusnäitleja Teatris Randlane, tegeles ratsaspordiga.
Tiit Kivila

Tiit Kivila (17. aprill 1934 – 21. detsember 2020) oli eesti õpetaja.
Ta lõpetas 1949. aastal Loksa 7-klassilise Kooli, 1953. aastal Tallinna 2. Keskkooli ja 1958. aastal Tallinna Pedagoogilise Instituudi matemaatika-füüsikateaduskonna.
Kivila oli aastatel 1958–2002 Loksa Gümnaasiumi matemaatika-, füüsika- ja tootmisõpetuse õpetaja, 1967–1969 klassi- ja koolivälise kasvatuse organisaator, 1969–2002 õppealajuhataja, oli ka matemaatika-füüsika aineringi ja raadiosõlme juhendaja.
Arvi Laanet

Arvi-Henn Laanet (19. juuli 1935 – 19. juuli 1995) oli eesti õpetaja, koolijuht ja muusikategelane.
Elulugu.
Ta lõpetas 1953. aastal Tallinna 2. Keskkooli ja Tallinna Pedagoogilise Instituudi füüsika-, matemaatika- ja muusikaõpetajana.
Laanet oli 1958. aastast Lihula Keskkooli muusika- ja füüsikaõpetaja. Tema käe all töötasid Lihulas kultuurimaja, instrumentaal-, mees- ja naisansambel, nais- ja segakoor, õpilasorkester ning vokaalansamblid, Virtsus rahvamaja segakoor ning mees- ja naisansambel. Ta oskas mängida paljusid erinevaid muusikainstrumente, sh saksofoni, tromptetit ja klaverit. Hiljem oli ta Tallinna 18. Keskkooli füüsikaõpetaja ja Tallinna 24. Keskkooli füüsikaõpetaja, orkestridirigent, filmigrupi ja elektroonikaringi juhendaja, parteialgorganisatsiooni sekretär, aastatel 1990–1995 direktor.
Tema õpilaste seas on Raid Lepalaan.
Isiklikku.
Ta oli 5 aastat abielus näitleja Luule Komissaroviga.
Federico Cesi

Federico Angelo Cesi (26. veebruar 1585 Rooma – 1. august 1630 Acquasparta) oli itaalia loodusteadlane, teaduste akadeemia asutaja. 
Cesi perekond kuulus Rooma kõrgaristokraatia hulka. Federico sai põhjaliku koolituse eraõpetajatelt. Tema huvi loodusteaduste vastu ilmnes juba varases nooruses. Ta oli veendunud, et loodust tuleb uurida vahetu vaatluse teel, mitte – nagu varem ülikoolides – Aristotelese ja teiste antiikautorite kirjutiste järgi. Cesi isa ei nõustunud poja teaduslike ambitsioonidega, kuid Federico sai oma projektidele moraalset ja rahalist tuge oma emalt.
1603. aastal, 18-aastaselt, asutas Cesi koos kolme (endast vanema) sõbraga Accademia dei Lincei, mis selle nime all eksisteerib tänini. Vastloodud akadeemia liikmed elasid toona ühiskorteris Cesi majas. Seal oli neil raamatukogu ja kaasaegsed tööriistad, nii näiteks mikroskoop oli siis juba teaduslike uuringute jaoks saadaval. Kõrgajal oli akadeemias 32 liiget (tuntuim liige oli Galileo Galilei). Cesi surmaga 1630. aastal kaotas akadeemia oma tähtsuse ja lakkas eksisteerimast kaheks sajandiks.
Cesi kolis 1618. aastal Acquaspartasse ja elas seal kuni oma surmani. Pärast isa surma 1630. aastal sai temast lühikeseks ajaks Acquasparta hertsog. Ta suri 45-aastaselt 1. augustil 1630 Cesi palees kõrge palavikuga ja maeti Aquaspartanis Santa Cecilia kiriku Cesi kabelisse.
Eli Fischer-Jørgensen

Eli Fischer-Jørgensen (11. veebruar 1911 Nakskov, Lolland – 27. veebruar 2010 Virum, Pealinnapiirkond) oli taani foneetik.
Teises maailmasõjas Saksa okupatsiooni ajal osales ta Taani vastupanuliikumises. 
Alates 1966. aastast kuni pensionile jäämiseni 1981. aastal oli Fischer-Jørgensen Kopenhaageni Ülikooli foneetikaprofessor.
Ta valiti 1968. aastal esimese taani naisteadlasena Taani kuninglikku teaduste akadeemiasse. Briti Akadeemia valis ta enda välisliikmeks 1995. aastal.
Maia Väkram

Maia-Ülle Väkram (29. september 1932 Tallinn – 23. märts 2024) oli eesti õpetaja ja õppejõud.
Elulugu.
Ta lõpetas 1953. aastal Tallinna 2. Keskkooli ja 1956. aastal õpetajana Tallinna Pedagoogilise Instituudi (TPedI) eesti keele ja kirjanduse eriala esimese lennu.
Väkram oli 1956. aastast Tallinna 2. Keskkooli eesti keele õpetaja, on hiljem õpetanud ka Tallinna 49. Keskkoolis. Ta oli 1965. aastast TPedI eesti keele ja kirjanduse kateedri õppejõud ja kateedri juhataja, õpetades väliskirjandust eesti filoloogidele, ning 1986. aastast Tampere ülikooli eesti keele lektor.
Väkram oli ajakirja Lähivõrdlusi. Lähivertailuja toimetaja.
Isiklikku.
Tema isa oli sõjaväelane Arthur Väkram.
Hatšeni Vürstiriik

""Hatšen" suunab siia. Mägi-Karabahhi küla kohta vaata artiklit Hatšen (Mägi-Karabahh)."
"Vaata ka artiklit Karabahhi Melikiriigid."
Hatšeni Vürstiriik (armeenia keeles Խաչենի իշխանություն, "Khach’eni ishkhanut’yun") oli keskaegne armeenlaste vürstiriik ajaloolises Artsahhis (praeguses Mägi-Karabahhis). Artsahhi ja Utiki alad liideti Armeenia Kuningriigiga juba antiikajal, kuid kaotati hiljem Kaukaasia Albaania riigile. Varakeskajal valitsesid alade üle süseräänidena alguses Sassaniidid ning hiljem araablased, kuni see 9. sajandil Bagratiidide Armeeniale kaotati. Alates 12. sajandist domineeris piirkonnas Hartšeni Vürstiriik. Bütsantsi keiser Konstantinos VII pöördus Hatšeni valitseja kui "Armeenia Hatšeni vürsti" poole.
Kaasaegsed allikad nimetavad vürstiriigi valitsejat lihtsalt "Armeenia vürstiks". Aastal 1214 tuli Hatšenis ja Artsahhis võimule Hasan-Jalaljanide vürstipere. Kaks aastat hiljem rajasid nad Gandzasari kloostri, mis sai Armeenia Apostliku Kiriku Albaania katoolikose keskuseks, kuna islami levik oli sundinud kristlased Partavist (praegune Bardast) välja kolima. Viiel armeenlaste riigil ehk Karabahhi Melikiriikidel õnnestus armeenlaste autonoomsus säilitada ka Türgi-Pärsia sõdade ajal. Aastal 1603 tegi Pärsia Armeeniast oma protektoraadi ning 1750. aastal rajasid pärslased sinna kohaliku Karabahhi Khaaniriigi.
4B liikumine

4B liikumine ehk nelja ei liikumine on Lõuna-Koreast alguse saanud radikaalfeministlik liikumine, mis julgustab naisi keelduma meestega abielust, laste saamisest, kohtingutest ja seksist. 
Liikumine on saanud nime nelja põhimõtte järgi, mis kõik algavad sõnaga "ei", korea keeles "bi" ("hangul" 비):
4B liikumine sai alguse korea feministlikust Twitteri kogukonnast umbes 2017. aastal. 2024. aastal on see pälvinud laialdasemat tähelepanu lääneriikides ning leidnud järgijaid USA-s.
Artsahhi Kuningriik

"Teiste tähenduste kohta vaata artiklit Artsahh (täpsustus)."
Artsahhi Kuningriik (armeenia keeles Արցախի թագավորություն) oli keskaegne armeenlaste kuningriik Sjuniki ja Artsahhi provintsi, Utiki provintsi Gardmani kantoni ning Ajrarati provintsi Mazazi ja Varažnuniki kantonite aladel. Kaasaegsetes allikates nimetati seda ka Hatšeniks, kuid kuna selle alla kuulus peale hilisema Mägi-Karabahhi Vabariigi ka palju muid alasid, on seda hiljem nimetatud Artsahhi Kuningriigiks. Artsahhi Kuningriiki juhtis antiikaegsest Siunia dünastiast pärinev Hasan-Jalali suguvõsa ning selle keskus oli Hatšen. Kuigi Artsahhil oli oma riigipea, oldi 13. sajandi algusest esmalt Gruusia ning seejärel Mongolite Riigi süseräänivõimu all. Kuningatiitel kaotati kui Ilkhanaadi valitseja Arghun Hasan-Jalali (1214–1261) tappis.
Birgit Itse

Birgit Itse (sündinud 18. aprillil 1981) on eesti kirjanik, variautor, motivatsioonikõneleja ja loovkirjutamise koolitaja, kes elab Šotimaal Aberdeenis.
Ta õppis aastatel 1987–1992 Koeru keskkoolis, 1992–1994 Puka keskkoolis, 1994–1997 Gustav Adolfi gümnaasiumis ja aastatel 1997–1999 Tallinna 37. Keskkoolis, mille lõpetas hõbemedaliga. Kõrghariduse omandas ta Tallinna Pedagoogikaülikooli kultuuriteaduskonnas režii erialal (2003).
Koolitajana keskendub Birgit Itse loovuse, kirjutamis -ja turundusoskuste ja edendamisele. Ta on kirjandusloomingut avaldanud nii eesti kui ka inglise keeles. 
Eestikeelsed raamatud.
Birgit Itse loomingut on avaldatud ka ajakirjades Eesti Naine ja Eesti Loodus ning tema lühilood, artiklid ja luuletused on jõudnud mitmesse kogumikku. Ta on variautorina loonud biograafiaid, memuaare ja tarbetekste.
Dothidotthiaceae

Dothidotthiaceae on kottseente sugukond.
Haavamampel

Haavamampel ("Pholiota populnea"), ka haava-ebamampel, on šampinjonilaadsete seltsi värvikuliste sugukonda kuuluv seente liik.
Maikro pood

Heategevuslik MAIKRO pood asub Tartu Loomemajanduskeskuse kompleksis, Kalevi 13, mille eesmärgiks on koguda raha Mikrogalerii ehitamiseks Ülejõe piirkonda.
MAIKRO on Mikrogalerii kunstnik, kes 2023. aastal esitles kolme näitust. Stuudiopoes Karud ja Pojad näitas ta seeriat „Linnaloomad”, Voronja galerii saunamajas sarja „Paradiisiaed”, mis oli inspireeritud piiblilugudest, ning Plantariumis linnaaedade temaatikat, mida sai 2024. aastal näha ka Eesti Loodusmuuseumis.
2024. aastal kingiti MAIKRO teosed Tartu Kultuurikandja laureaatidele.
Saint-Martin-lez-Tatinghem

Saint-Martin-lez-Tatinghem on vald Põhja-Prantsusmaal Pas-de-Calais' departemangus.
Vald loodi 1. jaanuaril 2016, kui liideti endised vallad Saint-Martin-au-Laërt ja Tatinghem.
Salperwick

Salperwick on vald Põhja-Prantsusmaal Pas-de-Calais' departemangus.
Salperwick on rajatud kuivendatud maale, 3 km Saint-Omerist lõunas, tee D214E1 ääres.
2024.–2025. aasta maailma karikasari murdmaasuusatamises

2024.–2025. aasta maailma karikasari murdmaasuusatamises, mida korraldab Rahvusvaheline Suusaliit (FIS), on 44. meeste ja naiste murdmaasuusatamise maailma karikasari.
Meeste ja naiste hooaeg algas 29. novembril 2024 Soomes Rukal ja lõppeb 23. märtsil 2025 Soomes Lahtis.
Hooaeg jääb veebruaris ja märtsis pausile seoses 2025. aasta maailmameistrivõistlustega Norras Trondheimis.
Eelmisest hooajast on valitsevad meistrid norralane Harald Østberg Amundsen (meeste seas) ja ameeriklane Jessie Diggins (naised).
Võistluste kalender ja poodiumikohad.
Mehed.
Edetabelid.
Üldkarikas.
 CUP STANDINGS
Tavadistants.
 DISTANCE CUP STANDINGS
Sprint.
 SPRINT CUP STANDINGS
U23.
 U23 WORLD CUP STANDINGS
Boonuste paremusjärjestus.
 BONUS WORLD CUP STANDINGS 
Auhinnaraha.
 PRIZE MONEY
Naised.
Edetabelid.
Üldkarikas.
 OVERALL CUP STANDINGS
Tavadistants.
 DISTANCE CUP STANDINGS
Sprint.
 SPRINT CUP STANDINGS
U23.
 
 WORLD CUP STANDINGS
Boonuste paremusjärjestus.
 BONUS WORLD CUP STANDINGS
Auhinnaraha.
 CUP PRIZE MONEY
Rahvaste karikas.
Üldine.
 NATIONS CUP
Mehed.
 MEN NATIONS CUP
Naised.
 WOMEN NATIONS CUP
Sidekaablite lõhkumine novembris 2024

18. novembril 2024 selgus, et Soome ja Saksamaa vaheline merekaabel läks katki. Kaabel katkes varahommikul pärast kella nelja. Samal päeval selgus, et ka Leedu ja Rootsi vaheline kaabel on kahjustatud. Kaabel oli saanud kahjustada 17. novembril kella 10 paiku. Mõlemad sündmused toimusid 20 tunni jooksul ja leidsid aset Rootsi majandusvööndis. Rootsi prokuratuur teatas 19. novembril, et algatas uurimise seoses kahe merealuse sidekaabli arvatava saboteerimisega.
Peamine kahtlusalune on Hiina kaubalaev Yi Peng 3, mis väljus 15. novembril Ust-Luga sadamast väetiselastiga. 17. novembril umbes kell üheksa õhtul lasi laev ankru välja ja jätkas sõitu ankrut lohistades umbes 160 kilomeetrit. Laeva asukohta raporteeriv transponder oli sel ajal välja lülitatud, et ei saaks jälgida täpset laeva asukohta, aga satelliidipiltidelt on näha, et siis kui kaableid kahjustati, oli Hiina laev Rootsi majandustsoonis kaablite katkemiskohtade lähedal.
Ekspertide hinnangul oli ilm mersõiduks soodne ja pole võimalik, et ankur kukkus merre juhuse tõttu ning et see jäi laeva meeskonna poolt tundideks märkamata, kui laeva kiirus kahanes. 
Laev kuulub Hiina firmale Ningbo Yipeng Shipping, aga laeva meeskonnas on ka üks Venemaa meremees. Laeva liikumistee ümbruses tegi elektroonilist luuret Venemaa luurelaev Merkur ning on esitatud kahtlustus, et Hiina laev sai juhiseid Venemaa luurelt. On arvatud, et Hiina laev võis üritada lõhkuda ka Taani lähistel olevaid kaableid.
Aasta varem toimus sarnastel asjaoludel kaabli lõhkumine Eesti ja Soome vahel.
26. novembril teatati Leedu-Rootsi sidekaabli ja 27. novembril Soome-Saksa sidekaabli töö taastamisest.
2003. aasta sissetung Iraaki

 
2003. aasta sissetung Iraaki oli Iraagi sõja esimene etapp. 
Sissetung algas 20. märtsil 2003 ja kestis veidi üle ühe kuu, sealhulgas 26 päeva kestnud suuri lahinguoperatsioone, mille käigus tungisid Ameerika Ühendriikide juhitud USA, Suurbritannia, Austraalia ja Poola vägede ühendjõud Iraagi Vabariiki. 
Kakskümmend kaks päeva pärast sissetungi esimest päeva vallutasid koalitsiooniväed pealinna Bagdadi 9. aprillil pärast kuus päeva kestnud Bagdadi lahingut. See sõja varajane staadium lõppes ametlikult 1. mail, kui USA president George W. Bush kuulutas oma kõnes "suurte lahinguoperatsioonide lõppu".
Karabahhi Melikiriigid

Karabahhi Melikiriigid (ka Hamsa Melikiriigid (armeenia keeles Խամսայի մելիքություններ, "Khamsayi melikutyunner")) olid armeenlaste valdused Mägi-Karabahhis ja selle ümbruses alates Hatšeni Vürstiriigi lõpust 17. sajandi alguses kuni selleni, kui Venemaa Keisririik rahvuslikud feodaalüksused 1822. aastal likvideeris.
Iraagi Teaduste Akadeemia

Iraagi Teaduste Akadeemia (araabia keeles المجمع العلمي العراقي) on Iraagi teaduste akadeemia.
Akadeemia asutati 1947. aastal algselt kui Bagdadi Akadeemia, mis tegeles araabia keele uurimisega. Hiljem lisandusid kurdi ja süüria keele uurimine. Akadeemia hakkas kandma nimetust "Iraagi Teaduste Akadeemia". 1996. aastal laiendati akadeemiat muude teadusaladega. 
Välisliikmeid.
Eesti teadlastest on Iraagi Teaduste Akadeemiasse kuulunud sürioloog Arthur Võõbus. Ta valiti välisliikmeks 1979. aastal.
Sõjakahjud.
Märtsis 2003 tungisid USA, Suurbritannia, Austraalia veel mõne riigi sõjalised ühendjõud Iraaki. Selle sissetungi käigus ja sellele järgnenud okupatsioonis sai Iraagi kultuuriline infrastruktuur suure hävingu osaliseks. Kui rahvusvaheline tähelepanu oli keskendunud peamiselt riigi islamieelsete arheoloogiliste varade tohutule hävitamisele, siis Iraagi siseriiklik tähelepanu oli samavõrra keskendunud kahjudele, mida kandsid riigi käsikirjalised kogud, arhiivid ja dokumendihoidlad.